**2-րդ կրթական հարթակ**

**29-րդ շաբաթ**

***Նախորդ դասի ստուգում/ծանոթություն։***

**Դասասկզբյան հարց ու պատասխան աշակերտների հետ**

**Դասը սկսել դպրոցի ուխտով։** *Աշակերտների հետ կարդալ ուխտի տեքստը, անհրաժեշտության դեպքում այն նորից մեկնաբանել։*

* **Գրականություն -** Կրկնել«Սեխը վանկերի բաժանվեց» պատմությունը (էջ 27)

Աշակերտները պետք է կարողանան կարդալ դասանյութը և պատասխանել հետևյալ հարցերին

* Ինչի՞ մասին էր պատմությունը:
* Հասմիկը սեխի շերտը և նրա մանր կտորները ինչերի՞ նմանեցրեց. Ինչո՞ւ:
* Ըստ վանկերի քանակի` բառերը քանի՞ տեսակ են լինում:
* **Ուղղագրություն** – Թելադրության միջոցով վերհիշել հետևյալ բառերի գրության ձևը՝ *լուրջ, սեխ, անհամբեր, հետևել*
* **Բառագիտություն**-Բացատրել հետևյալ բառերի իմաստը․
  + *Խոշոր – մեծ*
  + *Անհամբեր – չհամբերող, համբերություն չունեցող, սպասել չկարողացող*
  + *Մանր – փոքր*
  + *Ամբողջ – լրիվ, բոլոր*
* **Մշակույթ – «Գարուն», Աթաբեկ Խնկոյան։ Դասանյութն ամփոփել հետևյալ հարցերի միջոցով։**
  + Ինչի՞ մասին է բանաստեղծությունը:
  + Դու սիրո՞ւմ ես գարունը. Ինչո՞ւ:
  + Նկարիր գարունը քո պատկերացմամբ:

***Նոր դաս։***

* **Գրականություն** – «Ինչո՞ւ երկու, ինչո՞ւ մեկ» պատմությունը (էջ 36)
* **Բառագիտություն** – Թեմատիկ բառերի բացատրություններ
* **Ուղղագրություն** – *ձեռք, ոտք, բարձրանալ, ականջ* բառերի ուղղագրություն*,* բառաթելադրություն
* **Քերականություն** – «Տողադարձի» մասին (կրկնություն)
* **Մշակույթ** – **Սուտասելուկ և Ասացվածք**

***Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար.***

**Գրականություն –** «Ինչո՞ւ երկու, ինչո՞ւ մեկ» պատմությունը (էջ 36)։ Դասանյութը կարդալ ու քննարկել դասարոանում հետևյալ հարցերով՝

* Ինչի՞ մասին էր պատմությունը:
* Ի՞նչ սովորեցիր այս պատմությունից:

**Բառագիտություն –** Բացատրել հետևյալ բառերի իմաստը․

* + Զույգ – երկու հատ
  + Խնամել – ուշադրություն դարձնել, հոգ տանել
  + Բարի – լավ, լավություն անող

**Ուղղագրություն** – Սովորել`*ձեռք, ոտք, բարձրանալ, ականջ* բառերի ուղղագրությունը

**Քերականություն** –«Տողադարձի» մասին (կրկնություն)

* Պատահում է, որ բազմավանկ բառը տողում չի տեղավորվում, և մենք ստիպված ենք լինում նրա մի վանկը կամ վանկերի մի մասը տեղափոխել հաջորդ տող, այսինքն`տողադարձ կատարել:

Սակայն հաճախ մենք երկմտում ենք` չիմանալով, թե բառի որ մասը թողնենք, որը` տեղափոխենք: Օրինակ, ինչպե՞ս տողադարձել **կապույտ** և **հանձնել** երկվանկ բառերը` կապ–ույտ թե՞ կա-պույտ, հան-ձնել թե՞ հանձ-նել:

Ահա այստեղ է, որ մեզ օգնության են գալիս տողադարձի երկու հիմնական կանոնները:

1. Տողադարձի ժամանակ հաջորդ տողը տարվող մասը չպետք է սկսվի ձայնավորով: Օրինակ, կա-պույտ:
2. Տողադարձի ժամանակ հաջորդ տողը տարվող մասը պետք է սկսվի միայն մեկ բաղաձայնով: Օրինակ, հանձ-նել:

**Առաջադրանք։ Տողադարձել (վանկերով) նախորդ դասի պատմության հետևյալ բառերը։**

* Երկու ————————
* Ծովինար ————————
* Մայրիկ ————————
* Աղջիկ ————————
* Գնդակ ————————
* Դպրոց ————————
* Վազվզել ————————
* Ծաղիկներ ————————
* Թիթեռներ ————————
* Ականջ ————————

**Մշակույթ –** **Սուտասելուկ և Ասացվածք**

Մի լեզվանի ձկնիկ տեսա ծովի մեջ,

Ամբողջ օրը կռվի մեջ էր, վեճի մեջ:  
------

Շա՛տ լսիր, քի՛չ խոսիր:

**Հարցեր և առաջադրանքներ**

* Ինչի՞ մասին է սուտասելուկը:
* Անգիր սովորիր ասացվածքը և փորձիր կիրառել քո առօրեայում:

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Սահուն կարդալ գրականության և մշակույթի դասանյութերը, վերարտադրել սեփական խոսքերով, և պատասխանել դասավերջի հարցերին։
* Հասկանալ և կրկնել «Տողադարձի» կանոնները և բերել օրինակներ:
* Վերհիշել Այբուբենը:
* Մասնակցել խմբային աշխատանքներին։